Amanda Bynes pidätettiin sunnuntaina Los Angelesissa.

28-vuotias Amanda Byne son joutunut oikeuden eteen jo monta kertaa. AP

Näyttelijä, entinen teinitähti Amanda Bynes pidätettiin sunnuntaina kolmen aikaan yöllä, kun hän ajeli mersullaan San Fernando Valleyssa Los Angelesissa.

People-lehden tietojen mukaan näyttelijä ajoi risteyksessä punaisia päin ja pysähtyi lopulta keskelle risteystä, jolloin poliisi otti hänet kiinni. TMZ-sivuston mukaan Bynes toimitettiin huumetesteihin ja pidätettiin lopulta rattijuopumuksesta. Huumetestien tuloksia joudutaan vielä odottelemaan, mutta sivuston mukaan Bynes on ollut jo pitkään riippuvainen hasiksesta.

Bynes vapautettiin myöhemmin sunnuntaina 15 000 dollarin eli noin 12 300 euron takuita vastaan.

Bynes kärähti ratista ensimmäisen kerran jo vuonna 2012, mutta vältti vankilan suorittamalla lyhyen hoitojakson. Hänelle asetettiin kuitenkin kolmen vuoden koeaika.

Bynes on ollut oikeudessa useamman muunkin kerran. Oikeudessa on käsitelty muun muassa kahta tapausta, jossa hän kolaroi toisen auton kanssa, mutta pakeni paikalta. Lisäksi hänet pidätettiin toukokuussa 2013, kun hän poltteli pilveä Manhattanin asunnollaan. Vartijat soittivat poliisit ja kun he menivät teinitähden asuntoon, hän heitti marihuanapiipun ikkunastaan.

Ajokorttinsa Bynes sai takaisin tämän vuoden helmikuussa, mutta joutunee jälleen oikeuden eteen.

Lähteet: People ja TMZ